Frank Aaen (EL), 1999-04-29:
Lad mig starte med det sidste, fru Elisabeth Arnold var inde på.
Vi er fuldstændig enige i, at det haster.
Skulle der så være et kompleks i den her lov, vi ikke kan nå at få afklaret tilfredsstillende inden sommerferien, kan vi overveje at tage det ud.
Altså det er her, snydet virkelig foregår.
Vi tager lidt fat på nogle love - vi behandlede i går sort arbejde og andet, og det her hænger pænt sammen med det - til at forstærke den samlede indsats mod økonomisk kriminalitet og i særdeleshed den grænseoverskridende økonomiske kriminalitet.
Så vi støtter altså lovforslaget.
Vi er meget enige i, at der skal ske en udvidelse af forældelsesfristerne, at der skal ske en udvidelse af begrebet bestikkelse. Det kan være, der er nogle afklaringer dér, vi skal igennem.
I særdeleshed når vi kommer over i hæleridelen, er der sikkert det, men det er vi også indstillet på at støtte, hvis vi kan få sikkerhed for, at der ikke er nogen retssikkerhedsmæssige problemer i det, som er uoverstigelige.
Vi mener selvfølgelig, det er godt, at grov momssvig bliver sidestillet med grov skattesvig, så alle de ting er vi positive over for.
Det med straffebestemmelsen, at strafferammen forhøjes, er ikke noget vigtigt for os,
vil jeg gerne sige, for jeg tror ikke på det her område, at det er særlig afgørende, om man kan straffes i 2 år eller 4 år.
Det særlig afgørende er to andre ting.
Det ene er, at folk skal være bange for, at de bliver opdaget.
Selvfølgelig skal det være ulovligt for det første, men for det andet skal de være bange for, at det bliver opdaget.
En af de ting, vi vil sige er et større problem end det, vi retter op på med det her lovforslag, når det bliver vedtaget,
er: Vil myndighederne gøre noget effektivt?
Altså når vi har kigget på selskabstømmeriet, på overbelåning af skibe, er hovedproblemet jo ikke, om det har været ulovligt.
Så har hovedproblemet været, om man ønskede at efterforske og gribe ind i sagerne og prøve at få dem til en domstol.
En lang række af de største sager inden for økonomisk kriminalitet her i Danmark er aldrig kommet til en domstol.
Dem har politiet frikendt af den ene eller den anden eller den tredje mærkelige årsag.
Det med straflængden er ikke det vigtigste. Det vigtigste er, at vi får gjort nogle ting klart ulovlige, når det er bedrag osv., og at vi så sikrer os, at myndighederne forfølger sagerne effektivt.
Dér må jeg sige til justitsministeren, at bortset fra et enkelt element er der jo intet af det her, der er opfundet ovre i Justitsministeriet.
Det er opfundet i EU - det skal jeg lige vende tilbage til om lidt - og det synes jeg heller ikke er særlig flatterende, at Danmark ikke for længst er kommet meget langt på de her områder, men at vi faktisk skal have den form for hjælp udefra.
Det her med at kunne opdage, at der sker noget kriminelt, er en anden ting, der heller ikke er med i dette lovforslag, men som jeg håber vi på et andet tidspunkt får
taget fat i.
Det er spørgsmålet om, hvordan vi får det opdaget, og det er rådgiverne.
Der er ingen af de fiduser, der udnyttes inden for det emne, vi behandler her, som ikke er kreeret og gennemført med massiv hjælp fra revisorer og advokater og bankrådgivere.
Derfor er vi nødt til at få fat i, at vi har en pligt hos disse rådgivere til at gøre opmærksom på det over for samfundet, når der sker systematisk skatteunddragelse eller svig på anden måde.
Så vil jeg til sidst sige omkring EU, at det er fint nok, at der kommer nogle bestemmelser, som er aftalt i EU.
Meget af det her er jo grænseoverskridende, og derfor skal der ske et samarbejde hen over grænserne, selvfølgelig, men vi har ikke den store tiltro til, at EU skal være det organ, som går i spidsen her, og det er derfor, vi efterlyser endnu mere aktivitet fra national dansk side.
Vi kan jo alle sammen huske sagen med Kommissionen.
Vi kan også bare tage det Parlament, der ellers prøvede at sige, at det var dem, der var de rene, og Kommissionen, der var de sorte.
Ud over at de aldrig har kunnet finde ud af at lave ordentlige rejseregler for sig selv, så vi jo forleden dag, at hvert tredje medlem af Europa-Parlamentet snyder med sort arbejde med de penge, de får.
Jeg tror ikke på, det er dernedefra, vi skal have den store hjælp.
Det er herhjemme, vi skal gøre en indsats først og fremmest, og der er vi altså enige i, at der skal ske en opstramning af forskellige bestemmelser.
Vi er positive over for lovforslaget i sin helhed, og vi håber, at det kan vedtages så hurtigt som muligt, eventuelt med undtagelse af områder, vi ikke kan nå at gennemarbejde ordentligt inden sommerferien.